cyanic-selkie/wikianc huggingface dataset:
Carole Smitherman
Carole Catlin Smitherman (s. 1952) on yhdysvaltalainen poliitikko. Hän oli Alabaman Birminghamin väliaikainen pormestari vuonna 2009, kun edellinen pormestari Larry Langford tuomittiin oikeudessa useista lahjontaan liittyneistä rikoksista ja erotettiin virastaan kesken kauden. Sitä ennen hän oli ollut Birminghamin kaupunginvaltuuston puheenjohtaja.
Aino Takala (laulaja)
Aino Sisko Takala-Anttila (o.s. Takala; 30. huhtikuuta 1938 Ylihärmä – 12. helmikuuta 2020 Helsinki ) oli suomalainen oopperalaulaja, äänialaltaan mezzosopraano.
Takala opiskeli vuosina 1958–1960 Etelä-Pohjanmaan musiikkiopistossa ja 1960–1964 Sibelius-akatemiassa, jossa hänen opettajinaan toimivat Lahja Linko ja Jolanda di Maria Petris. Myöhemmin 1960-luvulla Takala täydensi opintojaan vielä Italiassa ja Länsi-Saksassa. Suomen kansallisoopperaan hänellä oli kiinnitys vuosina 1963–1988. Lisäksi Takala esiintyi lukuisissa ulkomaisissa oopperataloissa sekä konsertti- ja oratoriosolistina.
Takala näytteli pienen oopperalaulajaroolin elokuvassa Runoilija ja muusa (1978) sekä Rikos ja rangaistus (1983).
Takalan isoisä oli tunnettu hevosmies ja kansanmuusikko Matti Edvard Takala. Professori Heikki Ylikangas on hänen serkkunsa.
Antti Valmari
Antti Arvi Valmari (s. 1961) on suomalainen tietojenkäsittelytieteen professori Tampereen teknillisen yliopiston matematiikan laitoksella vuodesta 1999 ja vuoden 2018 alusta Jyväskylän yliopistossa.
Valmari opettaa pääasiassa teoreettisen tietojenkäsittelytieteen alan aineita. Hän on tehnyt merkittävää työtä ohjelmien oikeaksi todistamisen alueella. Valmari hyväksyttiin 2008 Suomalaisen tiedeakatemian jäseneksi. Hänet palkittiin CAV Award -tiedepalkinnolla 2014. Valmarin ja tutkijoiden Thomas Neele ja Tim A.C. Willemse kanssa julkaistu paperi "The inconsistent labelling problem of stutter-preserving partial-order reduction" sai parhaan EATCS - paperin palkinnon vuonna 2020.
Halttari
Halttari on saari Simon kunnan vesialueella Perämerellä. Se sijaitsee Maksniemen kylän edustalla Karsikon kalasataman eteläpuolella aivan Karsikon niemen kärjessä. Vain muutamien kymmenien metrien levyinen salmi erottaa saaren Karsikon niemestä. Saaren eteläpuolella sijaitsee Laitakarin saari.
Halttari on Karsikon ja Maksniemen tavoin vanhaa kalastusseutua. Alueella on harjoitettu kalastusta elinkeinona satojen vuosien ajan. Saarella on ollut vielä 1900-luvun alussa kalastustukikohta, joka kuitenkin tuhoutui tulipalossa ennen vuotta 1928. Tuolloin perustettiin Halttarin kalastusyhtymä, ja saarelle perustettiin uusi kalastustukikohta. Sen rakennukset ovat edelleen nähtävissä. Kalastusyhtymän toiminta väheni kuitenkin 1960–1970-lukujen vaihteessa, kun lohisaaliit pienenivät merkittävästi Kemijoen patoamisen vuoksi.
Mäki
thumb|250px|[[Tuutarin mäet|Variksiinmäki Tuutarissa Inkerinmaalla.]] Mäki on ympäristöönsä nähden selkeästi koholla oleva maastonkohta. Suomalaisen maantieteilijän J. G. Granön teoksessaan Puhdas maantiede (1930) esittämässä, Suomen ja Viron oloja silmällä pitäen maisematieteellisiin tarkoituksiin laaditussa luokittelussa mäki on määritelty korkeudeltaan 20–50 metriä olevaksi kohoumaksi. Sitä matalampia ovat kunnas (korkeus alle 10 metriä) ja kankare (korkeus 10–20 metriä).
Paikannimissä ja yleiskielessä sana mäki voi esiintyä myös muunkorkuisten kohoumien yhteydessä. Sanan mäki muita merkityksiä suomen kielessä ovat huomattavan kalteva kohta maastossa eli rinne tai erityisesti laskettelupaikka. Yleiskielessä eräs mäkeä pienemmän kohouman synonyymi on edellä mainittujen ohella myös kukkula.
Geomorfologisina muodostumina monet moreenialueiden mäet Suomessa ja muilla jäätiköityneillä alueilla ovat drumliineja. Monissa sekä drumliini- että muun tyyppisissä mäissä on peruskallioalueilla kalliosydän.
Dragon Quest IX: Sentinels of the Starry Skies
Dragon Quest IX: Sentinels of the Starry Skies on Square Enixin julkaisema ja Level-5:n kehittämä roolipeli, joka julkaistiin vuonna 2009. Peli on Dragon Quest -pelisarjan yhdeksäs osa ja ensimmäinen suoraan käsikonsolille julkaistu sarjan peli.
Kehitys
Pelisarjan säveltäjä Kōichi Sugiyama vahvisti lokakuussa 2006, että Dragon Quest IX:n kehittäminen oli aloitettu. Sugiyama kertoi Famitsū-pelilehdessä, ettei hän tiennyt milloin peli julkaistaisiin. Hän kuitenkin sanoi projektin edistyvän hyvään tahtiin. Joulukuussa 2006 pidetyn Dragon Quest -sarjan 20-vuotisjuhlan aikana Square Enix ilmoitti Dragon Quest IX:n julkaisemisesta yksinoikeudella Nintendo DS:lle. Pelin kerrottiin myös tukevan konsolin Wi-Fi-ominaisuuksia.
Dragon Quest IX:n vaikeustasoa pyrittiin nostamaan sarjan aiemmista peleistä. Peli suunniteltiin myös entistä toiminnallisemmaksi. Square Enixin mukaan uudistetun pelimekaniikan tarkoituksena on herättää kiinnostusta sarjaa kohtaan Japanin ulkopuolella.
Vastaanotto
Dragon Quest IX:ää myytiin yli 2,3 miljoonaa kappaletta ensimmäisen viikonlopun aikana. Jokainen neljästä Dragon Quest IX:n arvostelleesta Famitsūn toimittajasta antoi pelille täydellisen arvosanan. Aiemmin vain yhdeksän peliä olivat saaneet lehdeltä korkeimman pistemäärän.
Reiner Klimke
Reiner Klimke (14. tammikuuta 1936 Münster – 17. elokuuta 1999 Münster) oli saksalainen kouluratsastaja ja olympiavoittaja. Hän on arvokisojen menestynein kouluratsastaja kautta aikojen.
Kuusiin olympialaisiin osallistunut Klimke voitti joukkuekultaa olympialaisissa vuosina 1964, 1968 (hevosella Dux), 1976 (hevosella Mehmed), 1984 ja 1988 (hevosella Ahlerich) sekä henkilökohtaisen kullan vuonna 1984 (Ahlerichilla). Henkilökohtaisen pronssin hän otti vuosina 1968 ja 1976. Klimke osallistui yksilökilpailuun myös vuosina 1960, 1964 ja 1988, mutta ei menestynyt niissä. Olympialaisissa Klimke edusti Länsi-Saksaa, mutta vuosien 1960 ja 1964 olympialaisissa Saksojen yhteisjoukkuetta.
MM-tasolla Klimke voitti kahdesti henkilökohtaisen kullan (1974 ja 1982) sekä neljä joukkuekultaa (1966, 1974, 1982 ja 1986). EM-kisoissa hän voitti henkilökohtaisen kisan 1967, 1973 ja 1985 sekä seitsemän kultaa Länsi-Saksan joukkueessa.
Klimken tytär on Ingrid Klimke, joka on myös olympiavoittaja.
Glyseraldehydi-3-fosfaattidehydrogenaasi
thumb|250px|Kolmiulotteinen malli glyseraldehydi-3-fosfaattidehydrogenaasin rakenteesta Glyseraldehydi-3-fosfaattidehydrogenaasi on entsyymi, joka katalysoi glykolyysin kuudennessa vaiheessa tapahtuvaa glyseraldehydi-3-fosfaatin muuttamista 1,3-bisfosfoglyseraatiksi.. Glykolyysin lisäksi entsyymillä on havaittu olevan rooli myös transkription aktivoinnissa ja apoptoosin laukaisemisessa.
Glykolyysi
Glyseryyli-3-fosfaattidehydrogenaasi katalysoi glykolyysissä glyseraldehydi-3-fosfaatin muutamista 1,3-bisfosfoglyseraatiksi. Katalyysi on kolmivaiheinen. Ensimmäisessä vaiheessa koentsyyminä toimiva NAD+-molekyyli kiinnittyy entsyymiin, minkä jälkeen substraattina oleva glyseraldehydi-3-fosfaatti muodostaa entsyymin aktiivisessa kohdassa kysteiinin sulfhydryyliryhmän kanssa tiohemiasetaalivälituotteen. Toisessa vaiheessa vetyatomi ja kaksi elektronia siirtyy NAD+:lle, jolloin se pelkistyy NADH:ksi. Saman aikaisesti tioasetaaliryhmän happiatomi luovuttaa protonin, jolloin syntyy hyvin korkeaenerginen tioesteri. Kolmannessa vaiheessa tioesteri reagoi fosfaatti-ionin kanssa, jolloin syntyy 1,3-bisfosfoglyseraatti. Tällöin vapautuu myös NADH.
Arseenimyrkytyksessä arsenaatti-ionit estävät 1,3-bisfosfoglyseraatin muodostumisen. Arsenaatti-ioni liittyy glyseraldehydi-3-fosfaattidehydrogenaasiin kiinnittyneeseen glyseraldehydi-3-fosfaattiin ja estää näin fosfaatti-ionin liittymisen. Näin muodostunut yhdiste hydrolysoituu 3-fosfoglyseraatiksi. Tällöin ei muodostu solun energiantuotannolle tärkeitä yhdisteitä kuten NADH:ta ja ATP:tä, jota muodostuisi glykolyysin seuraavassa vaiheessa, kun 1,3-bisfosfoglyseraatti muunnetaan 3-fosfoglyseraatiksi.
Kevin Peter Hall
Kevin Peter Hall (9. toukokuuta 1955 – 10. huhtikuuta 1991) oli yhdysvaltalainen näyttelijä.
The Black Mamba
The Black Mamba on vuonna 2010 perustettu portugalilainen yhtye. Sen muodostavat Pedro Tatanka, Miguel Casais, Marco Pombinho, Rui Pedro Vaz ja Guilherme Salgueiro. Yhtye edusti Portugalia kappaleella "Love Is on My Side" vuoden 2021 Eurovision laulukilpailussa Rotterdamissa. The Black Mamba pääsi edustamaan Portugalia voitettuaan Festival da canção 2021 -karsintakilpailun. Yhtye kilpaili toisessa semifinaalissa ja pääsi finaaliin. Finaalissa he saavuttivat 12. sijan ja saivat 153 pistettä.
Yhtyeen jäsenet
Nykyiset jäsenet
Uzbekistanin jääkiekkoliitto
Maassa on oma sarjajärjestelmä, jossa 2010-luvun lopulla pelasi neljä joukkuetta, joista yksi oli Humo Taškent. Joukkue on pelannut myös Venäjän toiseksi korkeimmalla sarjatasolla kaudella 2019–2020.
Tunnetuin Uzbekistanista lähtöisin oleva jääkiekkoilija lienee Arthur Kaliyev, joka on kuitenkin edustanut urallaan Yhdysvaltoja, jonne hän muutti perheineen hyvin nuorena.
Ahr
Ahr on joki Lounais-Saksan alueella. Joki on Reinin sivujoki, mihin se yhtyy Bonnin eteläpuolella.
Love Is on My Side
Love Is on My Side on portugalilaisen yhtyeen The Black Mamban esittämä kappale, jolla he edustivat Portugalia vuoden 2021 Eurovision laulukilpailussa, Rotterdamissa. Kappale on Portugalin ensimmäinen edustuskappale, joka esitetään kokonaan englanniksi.
Kappale kilpaili Euroviisujen finaalissa, jossa se sai 153 pistettä ja saavutti sijan 12.
Paskaletto (Simo)
Paskaletto on matala ja asumaton saari Simon kunnan vesialueella Perämerellä. Saari sijaitsee Simonkylän edustalla Tiurasen saaren koillispuolella. Maannousun vuoksi Paskaletosta voi laskuveden aikaan kävellä Tiuraseen.
Saari on noin 1 100 metrin pituinen ja leveimmältä kohdaltaan vajaan kilometrin levyinen. Saaren rannat ovat pääasiassa ruoikkorantoja, sisäosissa kasvaa lehtimetsää ja pensaikkoa. Saarta ympäröivä vesialue on pääosin matala. Saarella on kaksi lampea sekä järvi, jossa on saari.
Keltaherttuakala
Keltaherttuakala (Centropyge flavissima, vanh. Centropyge flavissimus) on keisarikaloihin kuuluva kala.
Koko ja ulkonäkö
Keltaherttuakala kasvaa 15 cm pitkäksi. Se on muuten keltainen, mutta silmän ympärillä on sinistä.
Alkuperä
Keltaherttuakala on kotoisin Fidžiltä ja Tahitilta.
Käyttäytyminen
Keltaherttuakala ei sovi yhteen muiden keisarikalojen kanssa. Se voi myös näykkiä kivikoralleja ja simpukoita.
Vesiolot ja ravinto
Keltaherttuakala syö luonnossa lähinnä levää. Sopiva lämpötila-alue on 24–28 °C.
Commelinids
Ryhmä on yksisirkkaisten kasvien sisällä ainoa erikseen nimetty ryhmä, joka on lahkoatasoa laajempi. Siihen kuuluvat yksisirkkaisten kladogrammin ylimmät haarat, neljä viimeisenä yksisirkkaisten kehityshaarassa eriytynyttä lahkoa: Arecales, Poales, Commelinales ja Zingiberales. APG III -luokittelussa siihen sisältyi erillisenä heimona Dasypogonaceae, joka on myöhemmin viety Arecales-lahkoon. Asparagales-lahko on Commelinids-haaran sisarryhmä. Laskennalliset arviot ryhmän iästä vaihtelevat, mutta Angiosperm Phylogeny Group esittää noin 90 miljoonan vuoden iän luotettavaksi arvioksi. Toisin sanoen ryhmä on syntynyt kasvien evoluutiossa liitukauden keskivaiheilla.
Commelinids-ryhmän yhdistävät tuntomerkit ovat erityisesti soluseinän anatomisessa rakenteessa. Soluseinän rakenneosana on UV-valossa fluoresoiva ferulahappo.
Parhaan animaatioelokuvan Bafta-palkinto
Parhaan animaatioelokuvan Bafta-palkinto on yksi palkinnoista, joita The British Academy of Film and Television Arts jakaa vuosittain. Ensimmäisen kerran palkinto jaettiin vuonna 2006.
Melodifestivalen 1992
Melodifestivalen 1992 oli Ruotsissa järjestetty laulukilpailu, jossa valittiin Ruotsin edustaja vuoden 1992 Eurovision laulukilpailuun. Kilpailu pidettiin avoimena sävellyskilpailuna, johon lähetettiin 1544 kappaletta. Niistä kymmenen valittiin finaaliin. Finaali pidettiin 14. maaliskuuta Cirkuksessa Tukholmassa. Finaali pidettiin kaksikierroksisena. Ensimmäisellä kierroksella 11 alueraatia ympäri Ruotsia valitsi viisi kappaletta toiselle kierrokselle. Toisella kierroksella alueraadit äänestivät voittajan. Kilpailun voitti Christer Björkman kappaleella "I morgon är en annan dag".
Fire Emblem: Radiant Dawn
Fire Emblem: Radiant Dawn on Intelligent Systemsin kehittämä ja Nintendon julkaisema taktinen roolipeli. Peli on julkaistu vuonna Wiille.
Peli on Fire Emblem -sarjan kymmenes osa ja sarjan ensimmäinen peli Wiille. Peli on tarinaltaan suora jatko-osa Nintendo GameCubelle ilmestyneelle sarjan edelliselle osalle, Fire Emblem: Path of Radiancelle.
Pelaaminen
thumb|left|200px|Kuvakaappaus taistelusta. Peliä voi pelata Classic Controllerilla, Wii Remotella sekä GameCuben ohjaimella.
Fire Emblem: Radiant Dawnin taistelut ovat vuoropohjaisia, joissa ohjataan omia joukkoja. Jokaisella omalla hahmolla on omat taidot ja tilastot, kuten level, hyökkäys ja puolustus. Jokaisella on myös oman aseen tyypin taitotaso, jota nostamalla hahmo voi käyttää parempia aseita.
Omista hahmoista kannattaa pitää huolta sillä jos hahmo kuolee taistelussa niin sitä ei voi enää herättää henkiin kuin ottamalla vanhan tallennuksen. Tätä tosin helpottaa myös että taistelun keskellä voi tallentaa.
Rotuja on kaksi. Beorcit, jotka ovat kuten normaalit ihmiset ja käyttävät aseita ja taikoja. Toisena ovat Laguzit, jotka pystyvät muuttamaan muotoaan ihmisestä eläimeksi, mutta eivät käytä aseita. Laguzeilla on kolme eri heimoa: Pedot, Linnut ja Lohikäärmeet. Pedot voivat muuttua kissaksi, tiikeriksi, leijonaksi tai sudeksi. Linnut voivat muuttua haukaksi, korpiksi tai haikaraksi. Lohikäärmeet voivat muuttua punaiseksi lohikäärmeeksi, valkoiseksi lohikäärmeeksi tai mustaksi lohikäärmeeksi.
Tarina
Tarina alkaa kolme vuotta Fire Emblem: Path Of Radiancessa tapahtuneen Mad King -sodan jälkeen. Begnion hallitsee armottomasti Daeinia ja pitää tämän maan asukkaita ala-arvoisina. Kuitenkin Daeinissa on perustettu ryhmä Dawn Brigade joka taistelee Begnionin joukkoja vastaan ja yrittää vapauttaa kansansa.
Toisessa luvussa Crimealaiset epäilevät uuden kuningatar Elincian johtamiskykyä ja pieni ryhmä aikoo aloittaa kapinan ja syöstä Elincian vallasta. Tehtävänä on kukistaa ryhmä ennen kuin ehtii syttyä sisällissota.
Devil’s Backbone
Devil’s Backbone (El Espinazo del diablo, televisiolevityksessä myös nimellä Paholaisen selkäranka) on vuonna 2001 ensi-iltansa saanut espanjalainen kauhuelokuva. Elokuvan on ohjannut Guillermo del Toro. Elokuva sijoittuu sisällissodan aikaiseen Espanjaan, vuoteen 1939. Del Toron mukaan Devil’s Backbone ja hänen 1940-luvun Espanjaan sijoittuva Pan’s Labyrinth ovat eräänlaiset elokuvasisarukset, toinen toisensa kääntöpuolia tai peilikuvia.
Juoni
Carlos on kymmenvuotias poika, joka ei tiedä isänsä kuolleen vastikään rintamalla. Hänen huoltajansa jättää hänet selittämättä syrjäiseen orpokotiin ja ajaa tiehensä. Talon sisäpihalla seisoo pahaenteisenä valtava räjähtämätön pommi. Tutustuttuaan muihin poikiin Carlos saa kuulla juttuja ”Siitä, joka huokailee”. Orpokodissa oli Santi-niminen poika, joka katosi yllättäen samana päivänä kun pommi putosi pihaan. Muut pojat uskovat Santin kummittelevan talossa.
Riddickin aikakirja
Riddickin aikakirja on 2004 ensi-iltansa saanut yhdysvaltalainen tieteiselokuva, jonka on ohjannut David Twohy. Elokuva on jatko-osa elokuvalle Pimeän uhka (2000). Molempien elokuvien pääosaa esittää Vin Diesel.
Juoni
Vankikarkuri Richard B. Riddick (Vin Diesel) pakenee ahneita palkkionmetsästäjiä, jotka aikovat tappaa hänet. Uhka varjostaa universumia: nekromangereiksi kutsutut soturit valtaavat planeettoja julman johtajansa lordi Marsalkan (Colm Feore) käskyjä noudattaen. Riddick suuntaa Helion Prime -planeetalle, tavoitteenaan kohdata mies, joka on vastuussa palkkion määräämisestä. Laskeuduttuaan planeetalle Riddick kohtaa Imaamin (Keith David) luullen, että tämä on vastuussa palkkiosta. Imaami kertoo, ettei näin ole ja esittelee Riddickille Aereonin (Judi Dench). Aereon paljastaa Riddickille profetian, jossa todetaan, että yksinäinen Furiaani haastaa eräänä päivänä pysäyttämättömän pahan eli nekramongerit ja tuo tasapainon takaisin universumiin.
Pian paljastuksen jälkeen nekromangerien armeija hyökkää Helion Primeen tuhoten planeetan puolustuksen. Lordi Marsalkka järjestää Riddickin vietäväksi linnoitukseensa varmistaakseen hänen henkilöllisyytensä, ja tuomitsee Riddickin kuolemaan. Riddick kuitenkin pakenee, mutta kohtaa pian palkkionmetsästäjät, ja sallii vangita itsensä päästäkseen Krematorioon.
Krematoriossa Riddick kohtaa jälleen Pimeän uhkasta tutun Jackin (Alexa Davalos), joka nyt tunnetaan nimellä Kyra. Samaan aikaan Helion Primellä Lordi Marsalkka komentaa nekromangerikomentaja Vaakon (Karl Urban) etsimään Riddickin ja tappamaan hänet. Vaako on kuitenkin utelias: miksi Lordi Marsalkka pelkää Riddickiä? Hän saa pian vaimonsa (Thandie Newton) avustuksella tietää profetiasta.
Palkkametsästäjien kinastellessa palkkiosta vankilanjohtaja paljastaa kuvat tulevista nekromangereista. Seuraa tulitaistelu palkkametsästäjien ja vankilan henkilökunnan välillä. Riddick, Kyra ja muut vangit pakenevat ja yrittävät ehtiä alushangaarille ennen voittanutta osapuolta. He saavuttavat aluksen, mutta Vaako ja hänen sotilaansa ovat saapuneet planeetalle. Riddickin ja hänen joukkonsa on pakko taistella nekromangereita vastaan. Taistelussa Vaako päihittää hiuksenhienosti Riddickin ja jättää tämän kuolemaan. Vaako ja hänen taistelusta selvinneet nekromangerinsa pakenevat ottaen mukaansa Kyran, joka uskoo Riddickin kuolleen. Riddick melkein palaa kuoliaaksi, mutta yllättäen hänet pelastetaan.
Riddick palaa takaisin Helion Primelle aikoen pelastaa Kyran. Riddick löytää tiensä valtaistuinsaliin, jossa hän kohtaa kasvokkain Lordi Marsalkan. Riddick joutuu taisteluun Marsalkan kanssa. Taistelu käy kuitenkin Riddickille ylivoimaiseksi. Ennen kuin Lordi Marsalkka ehtii antaa armoniskun, Kyra puukottaa häntä selkään ja Kyra heitetään kuolettavaan piikkiin. Vaako kääntyy Lordi Marsalkkaa vastaan ja lopulta Riddick tappaa Marsalkan. Elokuvan lopussa Riddick kääntyy haavoittuneen Kyran puoleen ja tämä kuolee hänen syliinsä. Riddick rojahtaa nekromangerien valtaistuimelle ja laaja legioona kumartaa hänen edessään.
Arvioita
Turun Sanomien Tapani Maskula ihmetteli, jatkaako Riddickin aikakirjat todellakin neljä vuotta aiemmin näkemänsä elokuvan Pimeän uhka (2000) tarinaa, koska ei muistaakseen löytänyt niiden välille mitään juonijatkumoa. Muutenkin hän tyrmäsi elokuvan: ”Riddickin aikakirjat on sairaan sadistinen ja umpitylsä törkyläjä, punnitsee sitä miltä kantilta tahansa. Jos siihen aikansa ja rahansa tuhlaa, niin jatkossakin varmasti haukkaa samaa sontaa.”
Venezuelan bolívar
Bolívar fuerte on Venezuelan rahayksikkö. Sen tunnus on VEF ja lyhenne Bs. F. Venezuelassa tehtiin 1.1.2008 rahanuudistus, jossa rahasta leikattiin kolme nollaa pois. Tuolloin valutaan nimeen lisättiin fuerte (vahva) ja se sai uuden koodin entisen VEB:n tilalle.
Käytössä olevat setelit ovat 2, 5, 10, 20, 50 ja 100 Bs. F ja kolikot 1, 5, 10, 12½, 25 ja 50 céntimosia ja 1 bolívarin.
Maaliskuu
thumb|200px|Maaliskuu. 1400-luvulta olevan ranskalaisen rukouskirjan ja kalenterin [[Les Très Riches Heures du Duc de Berryn kuvitusta maaliskuun kohdalla. ]] Maaliskuu on vuoden kolmas kuukausi. Sitä edeltää helmikuu ja seuraa huhtikuu. Maaliskuussa on 31 päivää. Ennen Julius Caesarin kalenteriuudistusta maaliskuu oli roomalaisessa kalenterissa vuoden ensimmäinen kuukausi.
Kevätpäiväntasaus on 20. tai 21. maaliskuuta, ja sen jälkeen päivät ovat pohjoisella pallon­puoliskolla öitä pidempiä, eteläisellä pallon­puoliskolla sen sijaan päinvastoin.
Nimen alkuperä
Kuukauden suomenkielisen nimen alkuperää ei varmuudella tiedetä. Sen on arveltu olevan maa-sanan johdannainen ja viittaavan siihen, että tässä kuussa maa alkaa paljastua lumen alta. Tähän viittaavat sanan­parret, kuten maalisk­uu maan avaa, huhtikuu humauttaa. Kymenlaakson murteessa nimi esiintyykin muodossa maallis­kuu. Toisaalta on mahdollista, että nimen alku­muoto olisi ollut mahlakuu, mutta myöhemmin se olisi kansan­etymo­logisesti sekaantunut maa-sanan johdannaisiin ja sen vuoksi vääntynyt nykyiseen muotoonsa. Sanan maalis on myös selitetty tarkoittavan koillista.
Useimmissa muissa kielissä maaliskuun nimi johtuu sen latinankielisestä nimestä Martius, joka juontuu siitä, että se oli sodanjumala Marsille omistettu kuukausi. Esimerkiksi ranskan ja ruotsin kielissä nimi esiintyy muodossa mars, englannissa March ja saksassa März.
Maaliskuun sääolot Suomessa
Maaliskuun keskilämpötilat eri puolilla Suomea vaihtelevat. Vantaalla maaliskuun keskilämpötila on noin –1,9 astetta, Lahdessa noin –2,7 astetta, Tampereella noin –2,8 astetta, Kuopiossa noin –4,1 astetta ja Sodankylässä noin –7,5 astetta. Tyypillinen päivälämpötila Etelä-Suomessa on maaliskuun alussa vähän pakkasen puolella ja kuun lopulla on yleensä päivällä muutama lämpöaste. Pohjois-Suomessa on maaliskuun alussa tyypillisesti noin –8 astetta päivisin ja kuun lopulla vain vähän pakkasen puolella. Maaliskuulla matalapainetoiminta on yleensä talvea heikompaa, ja tämän vuoksi maaliskuussa ei yleensä esiinny Suomessa myrskyjä. Ensimmäiset varsinaiset lämpimät ilmanpurkaukset tulevat Suomeen yleensä maaliskuussa. Saapuessaan lumiselle kamaralle etelästä, lämmin ilma tiivistyy ja sää muuttuu sumuiseksi ja tihkusateiseksi. Sumuisen ilman perästä tulee tähän vuoden aikaan tyypillisesti selkeää poutasäätä ja lämpöasteita. Kuitenkaan joka vuosi ei Etelä-Suomessa ylitetä maaliskuussa edes +9 asteen lämpötilaa, vaikka jo huhtikuussa se on hyvin tavallinen päivälämpötila. Öisin on maaliskuussa usein pakkasta, ja vuorokauden ylimmän ja alimman lämpötilan välinen ero saattaa olla joskus jopa 20 astetta. Muutenkin lämpötilan vuorokausivaihtelu on suurinta nimenomaan maaliskuussa.
Vaikka lumi sulaisikin jo maaliskuun alussa, maa saa uudestaan lumipeitteen ennen kuun loppua, Jos terminen kevät on jo alkanut, sitä kutsutaan takatalveksi. Etelä-Suomessa lumipeite on suurimmillaan maaliskuun puolivälissä. Tämän jälkeen se alkaa leudontuneiden säiden vuoksi hitaasti tiivistyä, mutta varsinainen sulaminen alkaa yleensä vasta kuun lopulla. Ahvenanmaalta lumipeite on jo yleensä maaliskuun 25. päivään mennessä sulanut. Pohjois-Suomessa lunta on enimmillään vasta huhtikuulla. Ensimmäiset pälvet – joista siis kuun nimikin tulee – ilmaantuvat Etelä-Suomessa auringon korventamille paikoille kuun lopulla. Ensimmäiset horroksesta heränneet kohmeiset hyönteiset, kuten raatokärpäset tulevat lämmittelemään näille pälville.
Maaliskuu on huhti- ja toukokuun ohella vuoden kuivimpia kuukausia ja siten useimmiten myös hyvin aurinkoinen. Aurinkoisin kuukausi Suomessa on kuitenkin toukokuu.
Maaliskuun luonto Suomessa
Mustarastas aloittaa laulunsa maaliskuussa Etelä-Suomessa, mikä on selvästi huomattavissa kaikkialla, sillä mustarastas on alueella hyvin yleinen. Pohjoisesta, esimerkiksi Lapista, se sen sijaan puuttuu. Mustarastaan lisäksi voi kuulla myös tiaisten, varpusten ja vihervarpusten laulua. Pöllöjen kiima-aika alkaa jo varhain tässä kuussa, ja huhuilu on ahkeraa öisin. Maaliskuu on myös monien nisäkkäiden, esimerkiksi oravan, kiima-aikaa. Ensimmäiset muuttolinnut saapuvat Etelä-Suomeen maaliskuun lopulla kylmistä säistä huolimatta. Näitä ensimmäisiä muuttajia ovat muun muassa joutsenet, jotka ilmaantuvat ensimmäisiin Etelä-Suomen suliin maaliskuun lopulla. Pähkinäpensas aloittaa kevään siitepölykauden lounaassa maaliskuun lopulla, ja huhtikuun alussa sitä seuraavat Etelä-Suomessa lepät. Maaliskuun aikana aloittavat lentonsa myös muutamat varhaiskevään perhoslajit, kuten huhtiyökkönen, sulkamittari, kevätvillaselkä ja koivutyttöperhonen.
Lew Hitch
Lewis Rufus (Lew) Hitch (16. heinäkuuta 1929 Griggsville, Illinois – 8. helmikuuta 2012) oli yhdysvaltalainen koripalloilija, joka pelasi NBA:ssa vuosina 1951–1957.
Isona laitahyökkääjänä tai sentterinä pelanneen Hitchin varasi NBA:han vuoden 1951 varaustilaisuudessa 19. vuorolla Minneapolis Lakers. Kuuden vuoden pituisella NBA-urallaan Hitch pelasi Lakersin lisäksi Milwaukee Hawksissa, Rochester Royalsissa ja Philadelphia Warriorsissa. Kausilla 1951–1952 ja 1952–1953 hän voitti Lakersissa NBA:n mestaruuden.
Hitch kuoli 82-vuotiaana 8. helmikuuta 2012.
István Udvardi
István Udvardi (27. helmikuuta 1960 Budapest – 6. helmikuuta 2012) oli unkarilainen vesipalloilija ja olympiamitalisti.
Udvardi kuului Unkarin Moskovan kesäolympialaisissa 1980 pronssia voittaneeseen joukkueeseen. Hän pelasi kahdeksassa ottelussa tekemättä maaleja.
Kehitystaloustiede
Kehitystaloustiede on taloustieteen osa-alue, joka tutkii kehitysmaiden talouksiin liittyviä erityiskysymyksiä. Sen perinteisiä tutkimusteemoja ovat muun muassa talouskasvu, talouden rakennemuutos, köyhyyden vähentäminen, väestön kasvuun liittyvät kysymykset, epätasaarvokysymykset, maaseudun kehitysongelmat, globaali ympäristökriisi sekä kansantalouksien velkaongelmat.
Kehitystaloustieteellinen tutkimus jakaantuu mikrotaloustieteen ja makrotaloustieteen haaraan. Kehitystalouden mikrotaloustiede käsittelee yksilön, kotitalouden, yrityksen tai markkinoiden toimintaa köyhissä maissa. Esimerkkejä kehityksen mikrotaloustieteen kysymyksistä ovat lasten aliravitsemuksen vaikutus aikuisiän köyhyteen, maan omistusoikeuksien vaikutus investointeihin ja sosiaalisten turvaverkkojärjestelmien merkitys ruokaturvaan. Kehitystalouden makrotaloustiede sen sijaan käsittelee kehityskysymyksiä koko kansantalouden näkökulmasta. Esimerkkejä kehityksen makrotaloustieteen kysymyksistä ovat tutkimus kehitysavun vaikutuksesta talouskasvuun, ja talouskasvun vaikutuksesta köyhyyteen sekä kansainvälisen kaupan tulonjakovaikutukset kehittyvissä maissa. Molemmissa haaroissa harjoitetaan sekä empiiristä että teoreettista tutkimusta.
Kehitystaloustieteen historiaa
Jo ensimmäiset taloustieteilijät, kuten Adam Smith, käsittelivät kehitystaloustieteelle keskeisiä kysymyksiä, kuten köyhyyden vähentämistä. Thomas Malthusin 1700-luvulla kehittämä teoria väestönkasvun ja ravinnon yhteydestä on yhä ajankohtainen väittelyn aihe kehityskeskusteluissa.
1980-luvulla kehitystaloustieteen keskeiseksi empiiriseksi kysymykseksi nousi kehitysmaiden velkakriisi ja sen hoito. Jälleen keskustelua hallitsivat makrotaloustieteilijät. Kansainvälinen valuuttarahasto ja Maailmanpankki näkivät, että kehitysmaiden julkinen taloudenpito oli ollut holtitonta ja niinpä uusien lainojen ehdoiksi laitettiin rakennesopeutusohjelman aloittaminen. Rakennesopeutusohjelma käytännössä siirsi julkistalouden päätäntävallan kehitysmaista Washingtoniin, jossa Kansainvälisen valuuttarahaston ja Maailmanpankin pääkonttorit sijaitsevat. Vuosikymmenen lopulla vaatimukset lainojen anteeksiannosta kasvoivat. Paul Krugman argumentoi Lafferin käyrää soveltaen, että osittainen lainojen anteeksianto voisi itse asiassa kasvattaa loppulainan takaisinmaksun todennäköisyyttä.
1990-luvulla mikrotaloustieteilijät alkoivat nousemaan esiin kehitystaloustieteessä. Kehitystaloustieteilijät alkoivat kasvavassa määrin hyödyntämään kehitysmaista kerättyjä kotitalousaineistoja tutkimuksissaan. Ensimmäiset Maailmanpankin ns. Living Standard Measurement Study – aineistot tulivat tutkijoiden saataville 1980-luvun puolivälissä. Nämä aineistot auttoivat muun muassa Angus Deatonin ja Martin Ravallionin kaltaisia tutkijoita kehittämään köyhyyden mittaamiseen tarkoittettuja indikaattoreita.
2000-luvulla valtavirran kehitystaloustiede keskittyi entistä enemmän syy-seuraussuhteiden avaamiseen. Harvardin yliopiston Michael Kremer sekä MIT:n Esther Duflo ja Abhijit Banerjee sovelsivat lääketieteessä yleisesti käytetyn satunnaistetun vertailukokeeseen perustuvia menetelmiä kehitystaloustieteeseen. Vuonna 2019 Banerjee, Duflo ja Kremer saivat Nobelin taloustieteen palkinnon näiden tutkimuksien johdosta. Tunnetuin näistä tutkimuksista on Kremerin ja Ted Miguelin 1990-luvun lopulla suorittama koe, jossa 75 koulua Länsi-Keniassa jaettiin satunnaisesti kahteen ryhmään. Oppilaat ensimmäisen ryhmän kouluissa saivat matokuurin ja toisen koulun oppilaat muodostivat kontrolliryhmän. Vuotta myöhemmin tutkijat huomasivat, että lasten terveys oli parantunut sekä poissaolot vähentyneet matokuurin saaneissa kouluissa, kontrolliryhmään verrattuna. Nykyään kehitysyhteistyöhankkeiden vaikuttavuutta mitataan kasvassa määrin satuinnaistetun vertailukokeen menetelmillä.
Kehitystaloustiede Suomessa
Kehitystaloustieteeseen erikoistunut, YK:n yliopiston World Institute for Development Economics Research, UNU-WIDER -tutkimuslaitos on toiminut Suomessa vuodesta 1985 asti. Tästä huolimatta suomalaisten yliopistotutkijoiden keskuudessa kehitystaloustieteen tutkimus on ollut vähäistä. Kenties kansainvälisesti tunnetuin suomalainen kehitystaloustieteilijä on Maailmanpankissa työskennellyt Ritva Reinikka.
Mokoma
Mokoma on Lappeenrannasta lähtöisin oleva suomenkielistä metallia esittävä yhtye. Yhtye johtaa omaa Sakara Records -levy-yhtiötään, ja on saavuttanut muun muassa Suomen albumilistan ykkössijan albumeillaan Kuoleman laulukunnaat (2006) ja Luihin ja ytimiin (2007) sekä kultalevyn DVD:llään DVD (2004).
Alkuvuodet: Valu ja Mokoman 120 päivää
Mokoma alkoi Marko Annala n sooloprojektina jouluna 1996. Nimensä yhtye sai Annalan entisen tyttöystävän isoäidin hokemasta "voi siuta mokomaa!". Annala ei alun perin suunnitellut, että projektista tulisi oikea yhtye. Yhtye teki levytyssopimuksen EMI:n kanssa keväällä 1997 äänitetyn ensimmäisen demonsa jälkeen.
Ensimmäisillä albumeilla Valu (1999) ja Mokoman 120 päivää (2001) yhtyeen musiikki oli vielä lähempänä rockia. Albumit eivät menestyneet kaupallisesti hyvin ja EMI jätti lunastamatta optionsa kolmannen albumin julkaisemiseen.
Läpimurto: Kurimus, Tämän maailman ruhtinaan hovi ja DVD
Vuonna 2003 Mokoma perusti oman Sakara Records -levy-yhtiön, joka on sittemmin laajentanut toimintaansa myös muihin yhtyeisiin. Mokoman nousujohteinen suosio alkoi myöhemmin kulttisuosioon nousseesta, mp3-muotoisesta singlejulkaisusta "Takatalvi", joka esitteli yhtyeen uuden, aiempaa huomattavasti raskaamman ja aggressiivisemman tyylin. Yhtyeen läpimurtona on pidetty vuonna 2003 julkaistua kolmatta albumia Kurimus ta. Levyn balladi "Silmäterä" päätyi radiosoittoon, ja yleisö löysi yhtyeen konsertteihin.
Yhtye sai lisää näkyvyyttä mediassa Tämän maailman ruhtinaan hovi albumin myötä, joka nousi toiselle sijalle Suomen viralliselle albumilistalle vuonna 2004. Levyä pidettiin edeltäjäänsä monipuolisempana, kriitikot nostivat siitä thrashin lisäksi esille piirteitä jopa doom ja death metalista. Ladattavassa mp3-muodossa julkaistu single "Hiljaisuuden julistaja" sekä radiossa soitettu kappale "Uni saa tulla" olivat merkittävässä asemassa albumin ja yhtyeen maineen nousussa.
Saman vuoden joulukuussa julkaistiin yhtyeen DVD-julkaisu DVD, joka sai kiitosta runsasta materiaalista sekä laadusta. DVD sisältää kolme yhtyeen konserttia vuosilta 2003−2004 sekä kaikki siihen asti julkaisut musiikkivideot sekä myös Tämän maailman ruhtinaan hovi albumin sessioissa tehty kappale "Uusi Aatami, Uusi Eeva". DVD on ylittänyt kultalevy-rajan.
Suosion vakiintuminen: Kuoleman laulukunnaat, Luihin ja ytimiin ja Sydänjuuret
Yhtye piti hetken taukoa Tämän maailman ruhtinaan hovi -albumin jälkeen. Vähitellen elokuussa 2005 yhtye oli valmis uuden albumin tekemiseen. Kuoleman laulukunnaat julkaistiin vuonna 2006. Albumi oli Mokoman ensimmäinen varsinainen teemalevy, jolla tekstittäjä ja laulaja Annala käsitteli parisuhteen päättymistä. Musiikillinen skaala laajeni albumilla entisestään mutta se on tästä huolimatta yhtenäinen kokonaisuus. Se nousi Suomen viralliselle albumilistalle ykköseksi, samoin kuin puoli vuotta sen jälkeen ilmestynyt, albumilta yli jääneistä kappaleista koottu Viides vuodenaika EP.
Kappaleista "Kuu saa valtansa auringolta" ja "Pahaa verta" julkaistiin musiikkivideot.
2007 lokakuussa julkaistu Luihin ja ytimiin nousi edellisen albumin tapaan albumilistan ykköseksi. Albumi jat­koi edel­lis­ten le­vy­jen vi­hais­ta ja ag­g­res­sii­vis­ta tyyliä. Thrash metal linjaan oli poimittu myös death metal -sävyjä aiempaa enemmän. Kappaleissa on puhtaita lauluja ja melodioita, ja kappaleiden tunnelmat vaihtelevat tunnelmasta toiseen, nopeista hitaisiin. Albumia ennen julkaistiin single ja musiikkivideo kappaleesta "Nujerra ihminen". Kappale "Marras" sai paljon soittoa sen kevyemmän linjansa takia.
Yhtyeen seitsemäs studioalbumi Sydänjuuret julkaistiin vuonna 2010. Albumin kantavana teemana on suomalaisuus, teema ei kuitenkaan ole mitenkään leimallinen, voimakkaimmillaan se näyttäytyy nimikappaleen säkeissä, joissa "äidiltä saadaan kieli ja isältä maa". Albumin eräs piirre on Mokomalle tyypillisesti on tyylivaihtelujen hienovaraisuus, jossa yhtye kuulostaa Mokomalta, olipa taustalla black, thrash, death tai täysin särötön tunnelmointi. Albumi nousi Suomen albumilistan ensimmäiselle sijalle. 10. marraskuuta 2010 Mokoma julkaisi rap-artisti Petri Nygårdin kanssa singlenä kappaleen "Sarvet esiin".
Varjopuoli ja 180 astetta
Sydänjuuret albumin jälkeen Annala ei tuntenut olevansa säveltäjänä ja sanoittajana valmis seuraavan kokopitkän tekemiseen. Yhtye julkaisi 2. marraskuuta vuonna 2011 Varjopuoli -nimisen kokoelmalevyn, jossa tavallisesta poiketen levyn kappaleet sovitettiin uudestaan akustisiksi. Levyllä on myös yksi täysin uusi kappale. Albumin tuottajana toimi YUP:sta ja soolouraltaan tuttu Jarkko Martikainen. Albumin vierailevina artisteina olivat Medeian kosketinsoittaja Laura Dziadulewicz sekä viulisti Pekka Kuusisto. Yhtye teki albumin julkaisuun liittyen akustisen Sähkökatko-kiertueen.
Albumi sai kahdenlaista palautetta, osa yhtyeen faneista ei pitänyt albumin akustisesta tyylistä, osa piti siitä paljon. Albumi nousi virallisella albumilistalla viidennelle sijalle.
Yhtye ilmoitti kotisivuillaan toukokuussa 2012 äänittävänsä yhdeksännen studioalbumin saman kesän aikana. Syksyllä ilmestynyt albumi oli nimeltään 180 astetta ja sen tuottajana toimi Miitri Aaltonen. Albumilla kuullaan Mokomalle perinteisten raskaiden thrash-kappaleiden lisäksi kevyempiä, iskelmärockahtavia kappaleita. Albumia seurasi ‎"Kerran vielä pojat ja sitten vielä pari kertaa 2012" kiertue.
Elävien kirjoihin, Laulurovio ja Hengen pitimet
pienoiskuva|Mokoma vuonna 2019. Albumi Elävien kirjoihin ilmestyi vuonna 2015. Selvittyään masennuksesta Annala sanoitti kokemuksensa albumille, joka on omakohtainen ja konkreettinen teema-albumi masennuksesta. Kappaleissa käsitellään elämänvoimien ja tunteiden katoamista sekä mielen ja kehon murtumista. Näkökulma ja kertojan tilanne vaihtelevat kappaleissa mutta aihe pysyy samana.
Mokoman akustinen kokoelmalevy Varjopuoli sai jatkoa vuonna 2016, kun yhtye julkaisi toisen akustisen kokoelma-albumin Laulurovio. Albumi nousi listalla sijalle 7. Levyllä vierailivat muun muassa saamelaisräppäri Ailu Valle sekä Netta Skog. Maaliskuussa yhtye teki akustisen kiertueen ja huhtikuussa kolmen konsertin Sakara Tour -yhteiskiertueen Stam1nan ja Diablon kanssa.
Yhtyeen kymmenennen kokonaan uudesta materiaalista koostuva studioalbumi Hengen pitimet julkaistiin 25. toukokuuta vuonna 2018. Albumi julkaistiin yhtä aikaa myös Japanissa, jossa yhtye kävi soittamassa levyjulkaisukonsertin aiemmin samalla viikolla. Kappaleiden sanoituksissa toistuvat yhtyeelle tutut kuoleman, henkisen kamppailun ja ihmiskunnan lyhytnäköisyyden teemat. Minämuotoinen ja sisäänpäinkääntynyt kerronta on kuitenkin vaihtunut laajempaan näkökulmaan ja teksteissä tarkastellaan suurempaa kokonaisuutta ja yhteiskunnasta löytyviä syitä ihmisten pahaan oloon.
Ihmissokkelo ja kiertueen keskeytyminen
Mokoman uran yhdestoista studioalbumi Ihmissokkelo julkaistiin 21. helmikuuta 2020. Albumi ilmestyi melko nopealla aikataululla, kun edellisen Hengen pitimet -albumin julkaisusta oli kulunut vain alle kaksi vuotta, eikä kitaristi Tuomo Saikkosen mukaan yhtye ollut vielä ajatellut uuden albumin tekemistä. Annalalta rupesi kuitenkin jouluna 2018 syntymään uusia kappaleita sen verran paljon, että sävellysinto tarttui myös muuhun yhtyeeseen ja pian yhtye huomasi viettävänsä jälleen aikaa treenikämpällä ja studiossa. Albumia sanoittaessaan Annala kertoi ajautuneensa siihen myrskyn silmään, jota hän väisteli jo aiemmilla albumeilla: siinä missä Annala kirjoitti parisuhteen päättymisestä ja siihen liittyvistä tunnetiloista Kuoleman laulukunnaat -albumille, kun hän oli jo löytänyt uuden rakkauden, sekä masennuskokemuksistaan Elävien kirjoihin -albumille, kun hän oli jo tervehtynyt, Ihmissokkelolla Annala päästi itsensä vajoamaan syvyyksiin ja antoi alitajuntansa puhua.
Bergenhjelm
Bergenhjelm oli Ruotsin ritarihuoneeseen kirjoitettu aatelissuku numero 794 ja vapaaherrallinen suku numero 154. Suku on lähtöisin Länsigötanmaalta ja Nils Svensson (1600–1669) toimi Uppsalan pormestarina vuonna 1650. Hänen poikansa kanslianeuvos Göran Berg toimi valtakunnankanslian aktuaarina ja aateloitiin 1719. Hänen veljensä valtiosihteeri Johan Berg (1629–1704) toimi mm lähettiläänä Venäjällä vuonna 1699. Hänet korotettiin vapaaherraksi vuonna 1694. Hän oli naimisissa arkkipiispa Stigzeliuksen tyttären kanssa.
Mokoma
Ihmissokkelo ja kiertueen keskeytyminen
Albumin julkaisun jälkeen Mokoma lähti Sokkelon kivitys 2020 -levynjulkaisukiertueelle. Kiertue kuitenkin keskeytyi neljän keikan jälkeen, kun Suomen viranomaiset kielsivät yli 500 hengen tapahtumat toukokuun loppuun saakka koronaviruspandemian takia ja näin ollen yhtye siirsi suuren osan kiertueen keikoista myöhempään ajankohtaan.
Yhtye lanseerasi marraskuussa 2021 nimikkokahvin ”Mokomamokka – Täyttä paahtoa”.
Paasirikko
Paasirikko (Saxifraga osloënsis) on maailmanlaajuisesti uhanalainen rikkolaji, jota esiintyy vain Etelä-Ruotsissa ja -Norjassa. Norjalainen kasvitieteilijä Gunvor Knaben kuvasi lajin ensimmäisen kerran vuonna 1954.
Se on yksi- tai kaksivuotinen lehtiruusukkeellinen ruohokasvi, joka kasvaa ohuen maaperän peittämillä kalkkikallioilla. Paasirikko kasvaa 5–20 senttimetriä korkeaksi. Lehtiruusukkeen lehdet ovat kolmiliuskaisia ja varsilehdet kolmi- tai viisiliuskaisia. Kukat ovat viisilukuiset, lyhytperäiset, terälehdet ovat valkoiset, 3–4 millimetriä. Hedelmä on monisiemeninen pitkulaisen muotoinen kota. Laji on syntynyt mäkirikon ja kalliorikon risteymästä. Risteymän myötä paasirikko on alloploidi (2n=44), koska sillä on moninkertaiset kromosomit.
Doom (elokuva)
Doom on vuonna 2005 ensi-iltansa saanut yhdysvaltalainen tieteiskauhuelokuva, jonka on ohjannut Andrzej Bartkowiak. Elokuva pohjautuu samannimiseen videopeliin. Elokuvan pääosissa esiintyvät Dwayne Johnson ja Karl Urban.
Elokuva oli kaupallinen epäonnistuminen ja sai kriitikoilta kehnot arviot.
Juoni
Maasta on löytynyt Mars-planeetalle vievä tuntemattoman rodun suunnittelema portti. UAC (Union Aerospace Corporation) on luonut Marsiin Olduvai-nimiseen sijaintiin tutkimuskeskuksen jossa suoritetaan samalla asekokeita sekä arkeologisia kaivauksia. Yhteys Olduvaihin katkeaa odottamatta ja UAC lähettää erityisen iskuryhmän selvittämään syytä. Ryhmää johtaa Sarge ja ryhmään kuuluvat hiljainen sotilas Destroyer, suustaan vikkelä Duke, härski Portman, japanilaissyntyinen Mac, uskovainen Goat, märkäkorva The Kid sekä synkkä John ”Reaper” Grim.
John asui lapsena Olduvaissa ja hänen perheensä kuoli kaivauksessa sattuneessa onnettomuudessa. Sargen ehdotuksesta huolimatta hän lähtee mukaan. Ryhmän tehtävänä on pelastaa UAC:n tutkimusdata, selvittää tutkimusryhmän kohtalo ja tuhota kaikki aseman turvallisuutta uhkaavat henkilöt. Elokuvan loppupuolella Johnin näkemät asiat näytetään Doom-pelejä kunnioittaen ensimmäisen persoonan näkökulmasta, ja hän mm. käyttää moottorisahaa demonien tappamiseen. Moottorisaha on ollut usean Doom-pelisarjan pelissä aseena.
Arvioita
Turun Sanomien Päivi Valotien mielestä Doom on piinaavan pitkäveteistä katsottavaa ja todiste siitä, että pelikokemuksen siirtäminen valkokankaalle on mahdoton tehtävä. Hän ei näe pelillä ja elokuvalla juuri muuta yhteistä kuin köykäisen juonen lähtöasetelman, jossa Marsissa sijaitsevassa tutkimuslaitoksessa pääsee helvetti valloilleen.
Blade Runner (vuoden 1997 videopeli)
Blade Runner on Westwood Studiosin kehittämä ja Virgin Interactiven julkaisema osoita ja klikkaa -seikkailupeli, joka on julkaistu vuonna Microsoft Windowsille. Peli ei ole suora mukaelma 1982 julkaistusta Ridley Scottin elokuvasta Blade Runner, mutta on sen sijaan ”rinnakkaistarina”, kertoen oman kertomuksensa, joka kulkee rinnakkain elokuvan juonen mukaan ja joskus risteää sen kanssa.
Peli sijoittuu vuoden 2019 Los Angelesiin. Päähenkilönä on eliittietsivä Ray McCoy, jonka tehtävä on metsästää ryhmää vaarallisia replikantteja. Replikantit ovat bioteknisiä androideja, jotka on suunniteltu näyttämään ja käyttäytymään kuin ihmiset. Vaikka monien elokuvan hahmojen alkuperäiset näyttelijät näkyvät pelissä, jossa he ovat ääninäyttelijöiden roolissa, elokuvan päähenkilö, Rick Deckard, ei näy ääninäyttelijänä. Sen sijaan häneen viitataan useaan otteeseen ja nähdään useita kertoja, ja hänen elokuvassa tapahtuvaa toimintaansa mainitaan. Muita yhtäläisyyksiä elokuvan kanssa on, että peli sisältää useita elokuvassa näkyviä paikkoja, sekä kohtauksia ja vuoropuhelua, joka on tarkasti mallinnettu alkuperäisestä. Peli sisältää myös otteita elokuvan ääniraidasta.
Blade Runneria mainostettiin ”reaaliaikaisena 3D-seikkailupelinä”, koska se oli yksi ensimmäisistä seikkailupeleistä käyttäen sekä 3D-merkkien renderöintiä ja pelimaailmaa, joka eteni reaaliaikaisesti sen sijaan että odottaisi pelaajan toimimista. Toisin kuin monet sen aikalaispelit, jotka käyttivät polygonipohjaista renderointia, jotka hyödynsivät 3D-kiihdyttimiä, Westwood valitsi oman ohjelmistopohjaisen renderointitavan käyttäen vokseliteknologiaa.
Peli on saanut yleisesti myönteisiä arvioita, ja oli kaupallinen menestys myyden yli miljoona kappaletta maailmanlaajuisesti. Se voitti Academy of Interactive Arts & Sciences -organisaation ”Vuoden tietokoneseikkailupelin” -palkinnon ja oli ehdolla palkintoon ”Paras seikkailupeli” PC Gamer -lehdessä. Virgin Interactive halusi Westwoodin tekevän jatko-osan, mutta ajateltiin että sen tuotantokustannukset tekisivät pelistä kaupallisesti kannattamattoman, ja idea hylättiin.
Nightdive Studios ja Alcon Entertainment julkaisivat pelin Enhanced Editionin Microsoft Windowsille, Nintendo Switchille, PlayStation 4:lle ja Xbox Onelle 23.6.2022.
Pelaaminen
Blade Runnerin pääpaino on etsivän työssä pulmapelien tai taisteluiden sijasta ja suurin osa pelistä koostuu todisteiden etsimisessä, epäiltyjen kuulusteluissa ja johtolankojen analysoinnissa. Joskus, pelaajan täytyy ratkaista pakollinen pulmapeli, ja usein juonen edistymistä varten tiettyjä vihjeitä on löydettävä. Johtolankoja löytää tutkimalla rikospaikkoja, ja ne tulevat valokuvien, haastatteluiden, tai epätavallisten merkintöjen muodossa. Valokuvia analysoidessaan pelaajan on käytettävä ESPER-järjestelmää, joka on korkeatasoinen tietokone. ESPER-järjestelmässä on tehokas kolmiulotteinen erotuskyky, joka mahdollistaa valokuvien tehostamisen ja lisäkuvien löytämisen kuvien yksityiskohtien sisältä. Taisteluita on pelissä joskus, mutta ne ovat harvoin pakollisia. Ainoa käytettävissä oleva ase on McCoyn standardi poliisipistooli, johon voi ladata erilaisia ammuksia.
Toinen tärkeä tutkimustyökalu on pelaajan käytössä oleva Voight-Kampff-testiin käytettävä kone, joka testaa henkilöitä ja selvittää ovatko he replikantteja. Yleensä Voight-Kampff-testit käynnistyvät automaattisesti, tiettyihin ennalta määritettyihin pelin kohtiin, mutta toisinaan pelaajalla on mahdollisuus aloittaa testi itsenäisesti. Testissä kuvataan lähikuvaa kohteen silmästä, ja tarjoaa kolme mittaria, joissa on viisarit kuvaamassa kohtaa mittausasteikolla. Mitä enemmän ylimmän mittarin viisari siirtyy oikealle, sitä todennäköisemmin kohde on replikantti, kun taas mitä enemmän oikealle alempana oleva viisari liikkuu, sitä todennäköisemmin kohde on ihminen. Kolmas mittari on vaaka-akselilla ja sen viisari mittaa kysymysten voimakkuutta (jokaiseen kysymykseen pelaaja voi valita matalan, keskitason tai korkean voimakkuuden) ja koehenkilön kokemaa painetta. Jos pelaaja painostaa koehenkilöä kysymällä liian monta korkean voimakkuuden kysymyksiä, testi päättyy ennen kuin lopullinen tulos saadaan. Jos pelaaja päätyy varmuudella siihen, onko kohde replikantti vai ei ole, testi päättyy automaattisesti. Tämän jälkeen pelaajan täytyy päättää, mitä toimenpiteitä hän haluaa tehdä ja nämä vaikuttavat juonen kulkuun. Esimerkiksi jos testi on positiivinen eli kohde on replikantti, pelaaja voi tappaa hänet, yrittää pidättää hänet tai antaa hänen mennä.
Sen lisäksi, miten reagoida Voight-Kampff -tuloksiin, pelaajan täytyy myös päättää, miten McCoy tekee pelin muilla osa-alueilla, kuten kuulusteleeko hän NPC-hahmoa vai yksinkertaisesti puhuu tälle, ja kuinka aggressiivisesti toimii tämän kuulusteluissa. Pelaaja voi valita yhden asetuksen viidestä koskien McCoyn käytöstä keskustelujen aikana; ”Kohtelias”, ”Normaali”, ”Äreä”, ”Arvaamaton” (peli satunnaisesti poimii yhden kolmesta ensimmäisistä vaihtoehdoista eri kohdissa keskustelua) ja ”Käyttäjän valinta”. Jos viides vaihtoehto on valittu, keskusteluissa NPC-hahmojen kanssa tulee valikko, josta he voivat valita kysymyksensä, eikä peli automaattisesti valitse kysymyksiä. Jokainen valinta vaikuttaa tarinaan eri tavalla, pelaajan kumulatiiviset päätökset johtavat yhteen pelin kolmestatoista erilaisesta loppuratkaisusta.
Kaikki vihjeet, keskusteluhistoriat ja asiakirjat tallennetaan McCoyn ”Knowledge Integration Assistant” (KIA) -tietokantaan, jossa ne ovat automaattisesti järjestetty helppokäyttöisesti. KIA:ssa on kolme pääosaa. ”Rikospaikkapaneeli”, jossa luetellaan eri rikospaikkoja, sekä kaikki tunnetut epäillyt ja kaikki siihen liittyvät vihjeet. ”Epäillyt-paneeli” näyttää kaikki käytettävissä olevat tiedot epäiltyjen eri rikoksista. Se sisältää epäillyn kuvan (jos pelaaja on löytänyt sellaisen), luettelo rikoksista, joihin he ovat kytköksissä ja luettelo johtolangoista, jotka sitovat heidät tiettyyn rikokseen. Epäiltyjen vihjeet on järjestetty neljään ryhmään; ”Olinpaikka” (tunnettuja paikkoja, joissa epäilty on vieraillut, ja ehdotuksia niiden nykyisistä sijainneista), ”MO” (tiedot epäiltyjen aiemmista toimista ja ehdotuksia heidän mahdollisista tulevista toimista), ”Replikantti” (kaikki näyttö siitä, että epäilty voi olla replikantti) ja ”Ei-replikantti” (mikä tahansa todiste siitä, että epäilty voi olla ihminen). ”Vihjepaneeli” on pääluettelo kaikista vihjeistä, mutta sisältää myös vihjeitä, joita ei ole liitetty tiettyyn rikokseen tai epäiltyyn, vielä, ja sellaisenaan, ei vät ole saatavana kahteen muuhun kumpaankaan osioon. KIA myös pitää kirjaa McCoyn rahasta ja ammuksista.